Vervalste goedere van R26 miljoen gevindArgieffoto (Foto:(Foto: David Ritchie/African News Agency/ANA) Die Suid-Afrikaanse Polisiediens het beslag gelê op vervalste goedere ter waarde van ongeveer R26 miljoen en meer as R400 000 kontant tydens ŉ operasie in die Johannesburgse middestad. Kapt. Kay Makhubele, woordvoerder van die polisie, het gesê verskeie wetstoepassingsagentskappe, waaronder die Gautengse verkeerspolisie, Johannesburgse nooddienste, ER24 en personeel van Brand Managers Owners, het Vrydag die soektog uitgevoer in die middestad en beslag gelê op die vervalste goedere en kontant. “Vier persone is in hegtenis geneem op aanklag van die besit van vervalste geld, en 202 verdagtes is in Ekurhuleni aangekeer in verband met verskeie misdade, van onwettige immigrasie, diefstal, ontvoering, moord, roof, verkragting en ander ernstige en gewelddadige misdade,” het Makhubela gesê. Die polisie het inligting ontvang oor onwettige handel in ŉ gebou in Johannesburg op die hoek van Jeppe- en Von Willichstraat. “Polisie het op verskillende handelsmerkklere en skoene van internasionale sport- en luukse handelsmerke afgekom. Kenners het bevestig die handelsmerke op die klere is vervals. ŉ Voorlopige ondersoek beraam die waarde van die klere op R26 miljoen.” Die verdagtes sal binnekort in verskeie landdroshowe in Gauteng verskyn.